ועדת החוקה, חוק ומשפט, כנסת 17, פרוטוקול מספר 249, 2007-07-08 12:30

מנחם בן-ששון: אנחנו דנים באישורי צווים לרשויות מקומיות.

מנחם בן-ששון: צו המועצות המקומיות (עבירות קנס) (תיקון), התשס"ז-2007 – מועצה מקומית להבים אישור הצו – הצבעה

איתמר גלבפיש: יש לנו שני צווים לאישור הוועדה.

איתמר גלבפיש: האחד, של מועצה מקומית מרחבים והשני של מועצה אזורית להבים ואני אתחיל עם הצו של המועצה המקומית להבים.

דוד רותם: בדקתם?

איתמר גלבפיש: כן.

דוד רותם: כי הפרעה לתנועה או הסתרה, זאת עבירה לא קלה.

איתמר גלבפיש: בדרך כלל מדובר בדרגה ו' בסך 95 שקלים, העמדת רכב וחנייתו.

איתמר גלבפיש: מקום שיש לך עבירה שלפי תקנות התעבורה של הפרעה לתחבורה, זה יכול להיות לפי תקנות התעבורה.

יפעת רווה: התבקשנו על ידי משרד התחבורה לתקן.

יפעת רווה: בצו התעבורה יש עבירה כזאת אבל משום מה זה לא נכלל בחלק 3 שמדבר על רשויות מקומיות, שמאפשר לרשויות מקומיות לאכוף אוטומטית.

יפעת רווה: ביקשנו שיתקנו את זה.

דוד רותם: הסתרת תמרור יכול להיות גם הסתרת תמרור עצור.

יפעת רווה: נכון.

יפעת רווה: אז זה יהיה אחיד.

דוד רותם: 150 שקלים זה לא קנס נכון.

מנחם בן-ששון: יבוא המחוקק ויציע.

מנחם בן-ששון: זאת תקנה.

יפעת רווה: זה תקנה, ואז זה יהיה תואם את מה שהמשטרה אוכפת.

יפעת רווה: נכון.

דוד רותם: גם כאן יש סמכות.

דוד רותם: לקחו כאן ל-ד'.

דוד רותם: למה לא עשו כאן א' או ב'?

יפעת רווה: שיעורי הקנסות של המועצות המקומיות לא כל כך תואמים לגמרי את שיעורי הקנסות של המשטרה אבל עשו את מה שהכי קרוב.

דוד רותם: אם היו עושים כאן ב' או ג'.

יפעת רווה: זה הרבה יותר, זה פי שתיים ממה מהמשטרה.

איתמר גלבפיש: באופן כללי המטריה של חוקי העזר לא מדברת על סכנה לתעבורה ועל בטיחות בדרכים אלא יותר על העמדת הרכב וחנייתו.

יפעת רווה: 250 זה הכי קרוב.

מנחם בן-ששון: אבל זה לא מה שאנחנו מאשרים היום בתקנות התעבורה.

יפעת רווה: כרגע זה הכי קרוב שמצאנו.

איתמר גלבפיש: הסעיף מאושר?

מנחם בן-ששון: כן.

מנחם בן-ששון: מאשרים עם הערתו של חבר הכנסת דוד רותם.

דוד רותם: בסעיף 3(ב)(1), הרכב שייך לסוגי הרכב שחנייתם שם הותרה בידי ראש המועצה.

דוד רותם: בירושלים זה 600 שקלים.

איתמר גלבפיש: אני יכול לבדוק את זה.

דוד רותם: תחני את הרכב שלך במקום שכתוב שהחניה מותרת לקונסוליה האמריקאית בלבד, תקבלי דוח בסכום של 600 שקלים.

יפעת רווה: אדום-לבן, הקנס הוא בגובה של 250 שקלים.

יפעת רווה: זה ארצי.

איתמר גלבפיש: 3(א)(3), דוח חניה במקום אסור.

איתמר גלבפיש: הקנס המוצע הוא 95 שקלים.

דוד רותם: מה זה 3(ב) ו-4?

איתמר גלבפיש: אם יש לנו מספר מקומות חניה מותר.

דוד רותם: לא יעצור אדם, לא יחנה ולא ירשה לאחר להחנות רכב במקום חניה אלא אם כן אין מקום החניה תפוס במספר כלי רכב וכולי.

איתמר גלבפיש: מותר בחניון.

איתמר גלבפיש: האדם רואה שכתוב שישה רכבים באיקס שטח, הוא רואה שהוא השביעי, אסור לו לחנות.

דוד רותם: זה בלתי ניתן לאכיפה.

איתמר גלבפיש: אני מניח שבדרך כלל הדבר ייעשה.

מנחם בן-ששון: את מי תעניש?

דוד רותם: בדיוק כך.

דוד רותם: איך השוטר יודע מי האחרון שחנה?

מנחם בן-ששון: בהנחה שכולם חנו במקום החניה, האחרון שנכנס חוסם או משהו כזה.

איתמר גלבפיש: אם ברצונכם, אפשר להשמיט את סעיף 4.

דוד רותם: איך אתם תופסים מי נכנס אחרון?

שירה לב-ציון: אנחנו בעצם העתקנו ממקום אחר.

שירה לב-ציון: החוק הזה אושר.

איתמר גלבפיש: אין ספק שהחוק הוא חוק.

איתמר גלבפיש: סעיף 6(א).

איתמר גלבפיש: לא יחנה אדם מונינת ולא ירשה לפועל מטעמו להחנותה במקום חניה שנקבע כתחנת מוניות אלא לפי היתר מאת ראש המועצה ובהתאם לתנאי ההיתר.

איתמר גלבפיש: לשון הסעיף לכאורה שלבעל המונית אסור לחנות ליד ביתו.

שירה לב-ציון: מדובר ברחוב.

שירה לב-ציון: דרך, כמשמעותה בפקודת התעבורה.

שירה לב-ציון: חסרות המלים "במקום אסור".

איתמר גלבפיש: אני אשאל את המועצה אם לשיטת המועצה לבעל מונית מותר להמתין לנוסעים במקום האסור לחניה.

שירה לב-ציון: לחניה לא, אבל לעצירה כן.

יפעת רווה: אם זה אסור לעצירה לכל מכונית.

איתמר גלבפיש: אם זה מותר לעצירה לכל מכונית, אז זה מותר לעצירה לכל מכונית.

שירה לב-ציון: נכון, אבל בכל זאת מונית ואוטובוס, ראוי שיהיה הסדר.

איתמר גלבפיש: לאוטובוס יש הסדר ספציפי.

שירה לב-ציון: בכל זאת יש מקום להבחנה, כיוון שכאשר מדברים על מונית מדובר על סוג מכוניות שמאוד תדיר שהם יעצרו לעומת מכוניות רגילות.

יפעת רווה: אם אני מחנה את המכונית שלי במקום אסור, באדום-לבן, ומונית מחנה באדום-לבן.

שירה לב-ציון: למונית יש היתר להורדת נוסעים או להמתנה לנוסעים.

דוד רותם: לפי הסעיף הזה למונית מותר לעצור לפני רמזור להעלות נוסעים?

יפעת רווה: ממש לא.

דוד רותם: לפי ההסבר שהם נותנים ב-6(ז), אז כן.

איתמר גלבפיש: נדמה לי שאין צורך בכללים מיוחדים למונית.

איתמר גלבפיש: אם מותר לרכב להחנות כדי להעלות נוסעים לפי 3(א), זה בסדר.

איתמר גלבפיש: אם הדבר מסכן את התחבורה, בהתאם לסיכון תחבורה, אסור.

איתמר גלבפיש: לא נראה לי שיש צורך בהסדר ספציפי למונית.

איתמר גלבפיש: אנחנו נזכיר לכם שבוודאי שיש סמכות לפקח או לשוטר להורות למונית לזוז מהמקום ובוודאי שיש סמכות להגיש כתב אישום.

איתמר גלבפיש: הנפקות היא רק לעניין ברירת הקנס.

שירה לב-ציון: אנחנו לא עומדים על עניין ברירת הקנס.

שירה לב-ציון: החוק כבר אושר.

אלי: אני לא משפטן, אבל בעברי, עת הייתי ראש מועצה ממונה בצפון, היה מצב של אימוץ חוקי עזר.

אלי: אתה מצטרף לחוק עזר קיים.

דוד רותם: אתם עדיין יכולים לעשות את זה.

אלי לוי: היום אני רואה שזה לא כך.

דוד רותם: לא, אפשר.

דוד רותם: אתה מאמץ את חוק העזר ואז נקבעות ההוראות שאומרות מה מותר ומה אסור.

דוד רותם: השאלה אם אתה רוצה להפוך את זה לברירת משפט.

מנחם בן-ששון: חברים, לא צריך להתפלפל.

מנחם בן-ששון: ויתרנו על סעיף 6(ז).

יפעת רווה: גם חוקי העזר לדוגמה משנות ה-60, הרבה מהם לא עדכניים.

איתמר גלבפיש: סעיף 7(א).

איתמר גלבפיש: לא יעמיד אדם ולא ירשה למי שפועל מטעמו להעמיד אוטובוס ברחוב אלא במקום שנקבע כתחנת אוטובוס.

איתמר גלבפיש: הסעיף הזה לא חל לגבי תחנות סופיות, בהן כמובן מותר להחנות אוטובוסים, או תחנות ויסות.

איתמר גלבפיש: זה חזרה על סעיף 3(ב)(1).

איתמר גלבפיש: אני לא בטוח מכיוון שמדובר בסוגי רכב.

מנחם בן-ששון: אנחנו מצביעים.

מנחם בן-ששון: אושר פה אחד

מנחם בן-ששון: צו המועצות המקומיות (עבירות קנס) (תיקון), התשס"ז-2007 – מועצה אזורית מרחבים

איתמר גלבפיש: הוועדה מתבקשת לאשר צו המועצות המקומיות, ביוב, ולקבוע בסעיפים הנקובים בצו את דרגת הקנס א', כלומר, 660 שקלים, בהתאם לחוקי עזר בעניין ביוב שבאמת רובם ככולם קובעים את דרגת הקנס המקסימלית של 660 שקלים.

איתמר גלבפיש: סעיף 8(א).

איתמר גלבפיש: לא יבצע בעל נכס עבודות התחברות לביוב אלא לפי היתר מאת המועצה ובהתאם לתנאים , לפרטים ולהוראות שבהיתר.

דוד רותם: מה ההבדל בין לא יחבר לביב פרטי וביב ציבורי לבין לא יבצע עבודות התחברות לביוב?

דוד רותם: זה בדיוק אותו הדבר.

מנחם בן-ששון: זאת שאלה של בנייה לעומת התחברות.

דוד רותם: לא יבנה אדם ביב פרטי, לא ישנהו, לא יחלפו ולא יחבר.

דוד רותם: תמיד ביב פרטי מתחבר עם ביב ציבורי.

איתמר גלבפיש: לא.

איתמר גלבפיש: ביב פרטי אינו מחובר לביב ציבורי לפי ההגדרות.

איתמר גלבפיש: ביב פרטי הוא צינור המשמש לניקוי שפכים בתחום נכס מגרש או נחלה, מגרש שהשפכים זורמים אליו מביבים פרטיים.

איתמר גלבפיש: סליחה, טעות שלי.

דוד רותם: זה ביב פרטי והוא מתחבר למנהול הציבורי.

איתמר גלבפיש: נכון.

איתמר גלבפיש: ההוראה אותה מתבקשת הוועדה לאשר היא (ד): בעל נכס שקיבל הוראה כאמור מראש המועצה.

איתמר גלבפיש: סעיף 12(א).

איתמר גלבפיש: בעל רפת או דיר או מחזיקו לא יזרים ולא ירשה למי שפועל מטעמו להזרים מי שפכים למערכת הביוב, אלא לפי היתר הזרמה מהמפקח.

דוד רותם: כאן יש לי בעיה.

דוד רותם: בעל רפת או דיר או מחזיקו.

דוד רותם: יש לי רפת, השכרתי לך אותה ואתה מזרים.

דוד רותם: למה אני יכול להיענש?

דוד רותם: זה לא סביר, כי אם המחזיק נענש.

דוד רותם: כאן כתוב יותר גרוע מזה: בעל רפת או המחזיק.

דוד רותם: זאת אומרת, יכול הפקח לבוא ולהחליט אם להתלבש עלי, להטיל עלי במקום על המחזיק.

איתמר גלבפיש: תמיד עומדת בפני האדם אפשרות שלא לשלם את הקנס כמובן.

דוד רותם: יכול להיות.

איתמר גלבפיש: הבעיה קיימת היום בהוראה עצמה.

איתיאל מלאכי: יש כאן איזושהי כפילות.

יפעת רווה: זה רק מי שמזרים ומרשה.

יפעת רווה: כלומר, אם אחד מהם מזרים, הוא נכנס לתוך הסעיף.

איתמר גלבפיש: גם אם ירצה חבר הכנסת רותם לכתוב מחזיק, זה לא יעזור, מכיוון שההגדרה של בעלים כוללת מחזיק.

דוד רותם: המחזיק ברפת או דיר לא יזרים.

דוד רותם: המחזיק הוא גם הבעלים.

איתמר גלבפיש: כל מחזיק הוא בעל, אבל לא כל בעל הוא מחזיק.

דוד רותם: נכון.

איתמר גלבפיש: אני צריך לשמוע את עמדת המועצה.

איתמר גלבפיש: לא הייתי רוצה לשנות בלי עמדת המועצה.

דורית ואג: אפשר לחבר את זה עם הישיבה שיש לנו בעוד שבועיים.

יפעת רווה: נניח שזה רק מחזיק, אבל יש בעל שהוא לא מחזיק כי הרי בהגדרה של בעל יש עוד חלופות, והוא מרשה למישהו מטעמו להזרים מי שפכים, הוא לא צריך להיכנס?

דוד רותם: אז המחזיק ייכנס.

יפעת רווה: לא.

יפעת רווה: יש מחזיק.

יפעת רווה: הבעל מרשה למישהו אחר, לצד ג'.

דוד רותם: צריך לפעול בהגיון.

דוד רותם: אני מחזיק בדיר ויש לו בעלים.

דוד רותם: הבעלים הולך ומרשה לצד שלישי להזרים את השפכים?

דוד רותם: הרי המחזיק לא ייתן לו להיכנס לשם בכלל.

יפעת רווה: נניח שהנכס ריק וכרגע אין מחזיק?

יפעת רווה: זאת אומרת, יש רק את הבעלים.

דוד רותם: אז הבעלים לא מחזיק.

איתיאל מלאכי: הבעלים ממש.

איתיאל מלאכי: אם אומרים בעל רפת לא יזרים, בסדר, הוא לא מזרים אלא המחזיק מזרים.

דוד רותם: נכון.

מנחם בן-ששון: לכן הוא אומר שתכתוב רק מחזיק.

דוד רותם: אם העברתי את זה בשכירות, באים אלי ואומרים לי לבטל, אבל אני השכרתי את המקום לעשר שנים.

איתמר גלבפיש: אתה אומר שאין הצדקה לסנקציות כאשר כתוב הבעלים?

דוד רותם: בוודאי שלא.

דוד רותם: יכול להיות שהשכרתי את הנכס שלי.

איתמר גלבפיש: יש מקרים לפעמים שהחוזה בין המשכיר לבין המחזיק, אוסר על המחזיק לבצע פעולות מסוימות.

איתמר גלבפיש: במקרה זה ודאי שהסנקציה צריכה להיות על הבעלים ולא על המחזיק.

דוד רותם: כן.

איתמר גלבפיש: לכן אני לא רוצה לשלול מלכתחילה את הבעלים.

דוד רותם: יכול להיות מצב שהפקח, דווקא במועצה אזורית, מחליט שהוא קונס את הבעלים ולא את המחזיק.

יפעת רווה: במקרה כזה הוא לא מזרים והוא לא מרשה להזרים.

יפעת רווה: לכן הוא לא נכנס לעבירה לפי 12(א).

דוד רותם: אם הוא לא יזרים?

יפעת רווה: אז הוא לא מזרים.

דוד רותם: יש הזרמה מדיר.

יפעת רווה: אבל לא הזרים ולא הוא נתן רשות להזרים.

יפעת רווה: אם זה כך, הוא לא נכנס ל-12(א).

דוד רותם: עכשיו הוא ילך לעורך-דין וישלם גם לו.

איתמר גלבפיש: ברגע שהוא לא משלם, אין לו ברירת קנס.

איתמר גלבפיש: אם הוא לא משלם את הקנס, הוא מוזמן לבית המשפט.

מנחם בן-ששון: אני בעמדתו של חבר הכנסת דוד רותם שויתר.

איתמר גלבפיש: סעיף 12(ה)(ד).

איתמר גלבפיש: המפקח רשאי לדרוש בכתב מבעל רפת או דיר לבצע, במועד ובתנאים שנקבעו בהודעה, עבודות למניעת זנק או מפגע תברואתי או להסרתם.

יפעת רווה: הרבה פעמים זה צריך להיות הבעלים.

איתמר גלבפיש: נכון.

איתמר גלבפיש: סעיף 12(ה).

איתמר גלבפיש: מי שנמסרה לו הודעה יקיימה לפרטיה להנחת דעתו של המפקח.

איתמר גלבפיש: תוקפה של הודעה כאמור הוא עד מילוייה.

איתמר גלבפיש: סעיף 15.

איתמר גלבפיש: חובר נכס לביוב ציבורי, לא ישתמש בעל הנכס מעת החיבור כאמור ואילך בבור שפכים בתחום הנכס ולא יזרים מי שפכים לביב פרטי אלא לביב הציבורי.

דוד רותם: מה ההבדל בין 15 ל-10(א)?

דוד רותם: לא חשוב, מאשרים, שיהיה.

איתמר גלבפיש: אני יכול לנסות לענות.

איתמר גלבפיש: אני אקרא את הסעיפים שוב.

איתמר גלבפיש: מכיוון שבור סופג אינו בהכרח ביב פרטי.

איתמר גלבפיש: 10(א) מדבר על השלכה לבור סופר, וסעיף 15 עניינו הזרמה לביב פרטי שאינו דווקא בור סופג.

דוד רותם: מה זה בור שופכין?

דוד רותם: זה לא בור סופג?

איתמר גלבפיש: בור, חפיר או מקום קיבול המשמש או מיועד לשמש להיקוות מי שפכים שאינו בור סופג.

מנחם בן-ששון: אנחנו מצביעים.

מנחם בן-ששון: אושר פה אחד